b'\n_START_ARTICLE_\nPorrassalmen Urheilijat -62\n_START_PARAGRAPH_\nPorrassalmen Urheilijat -62 (PU-62) on mikkelil\xc3\xa4inen jalkapalloseura, joka keskittyy nais- ja tytt\xc3\xb6jalkapalloon. Seura on perustettu vuonna 1962, mist\xc3\xa4 juontuu sen nimen numerop\xc3\xa4\xc3\xa4te. Seuran kotikentt\xc3\xa4 on Mikkelin urheilupuisto._NEWLINE_PU-62:lla on yhdeks\xc3\xa4n tytt\xc3\xb6joukkuetta ja yhteens\xc3\xa4 noin 300 jalkapallon harrastajaa. Seuran naisjoukkue pelasi kahdeksan kautta SM-sarjassa vuosina 1993\xe2\x80\x931997 ja 1999\xe2\x80\x932001 sijoittuen parhaimmillaan nelj\xc3\xa4nneksi vuosina 1995 ja 2001. SM-sarjapaikan PU-62 peri naistoiminnastaan luopuneelta Mikkelin Palloilijoilta._NEWLINE_Ennen profiloitumistaan nais- ja tytt\xc3\xb6jalkapalloilun erikoisseuraksi PU-62:lla oli my\xc3\xb6s miesten joukkue, joka pelasi kuusi kautta 2. divisioonassa vuosina 1979\xe2\x80\x931980 ja 1990\xe2\x80\x931993. Kaudella 2017 seuran edustusjoukkue pelaa Kaakkois-Suomen Naisten Kolmosessa._NEWLINE_Seuran kotiasussa on keltaiset paidat, mustat housut ja valkoiset sukat.'